Aonghas Pàdraig Caimbeul

'S ann às an Leth Mheadhanach ann an Uibhist a Deas a tha Aonghas Pàdraig Caimbeul (no Aonghas Phàdraig, mar a chanas a choimhearsnachd fhèin sa cheann a deas). Chaidh e gu Sgoil Gheàrraidh na Mònadh agus an uair sin gu Àrd-sgoil an Òbain, far an do ghabh e ùidh ann an litreachas fo stiùir an neach-teagaisg Bheurla aige, Iain Mac a' Ghobhainn, nach maireann. 

Foghlam
Chaidh Aonghas Pàdraig an uairsin gu Oilthigh Dhùn Èideann, far an tug e a-mach Ceum le Urram ann am Poileataigs agus Eachdraidh. Fhad 's a bha e san Oilthigh fhuair e misneachd mhòr a thaobh a chuid sgrìobhaidh bho Shomhairle MacGill-Eain, a bha na Sgrìobhaiche aig an Oilthigh aig an àm.   

As dèidh an Oilthigh, chaidh Aonghas Pàdraig a dh'obair na fhear-naidheachd do Phàipear Beag an Eilein Sgitheanaich, agus an uair sin chun a’ BhBC agus gu Telebhisean Ghrampian. 

Litreachas
Tha e air grunn leabhraichean a thoirt a-mach. Ann an 2001 chaidh urram Crùn na Bàrdachd a thoirt dha leis a' Chomunn Ghàidhealach aig Mòd nan Eilean Siar, agus anns a bhliadhna sin cuideachd fhuair e an duais chliùiteach 'Creative Scotland Award' bho Chomhairle nan Ealain. Tha e air a bhith na Sgrìobhaiche aig Sabhal Mòr Ostaig agus tha dreuchd Caidreachais Iain Mhic a' Ghobhainn aig Roinn na Gàidhealtachd air a bhith aige cuideachd.

Aon uair, chluich e ball-coise ann an Cuach na h-Alba aig Pàirce Hampden an aghaidh Queen's Park. Tha e fhèin ’s a bhean Liondsaidh a' fuireach ann an Slèite san Eilean Sgitheanach. Tha sianar chloinne aca. ’S e na sgrìobhadairean as fheàrr leis Lev Tolstoj, George Eliot, Gabriel Garcia Marquez, agus ’s e Alex Cropley aig Hibs an cluicheadair ball-coise as fheàrr a chunnaic e a' cluich beò.

 Leabhar-chlàr 
Tilleadh Dhachaigh, nobhail, Ùr-sgeul, 2009
An Taigh-samhraidh, nobhail, Ùr-sgeul, 2007
Meas air Chrannaibh, bàrdachd, Acair, 2007
Invisible Islands, sgeulachdan goirid (Beurla), Otago Publishing, 2006
Là a' Dèanamh Sgèil Do Là, nobhail,  Ùr-sgeul, 2005
An Oidhche Mus Do Sheòil Sinn, nobhail,  Ùr-sgeul, 2003
One Road, bàrdachd, 1998
The Greatest Gift, bàrdachd, 1992
Agus grunn leabhraichean-cloinne - còig nobhailean goirid airson nan sgoiltean nam measg

Campbell, Angus Peter 'Alasdair's Joyous Display of Verbal Magic' ann an Camille Dressler & D. W. Stiùbhart (deas.) Alexander MacDonald: Bard of the Gaelic Enlightenment / Alasdair Mac Mhaighstir Alasdair: Bàrd an t-Soillearachaidh Ghàidhealach Kershader, Isle of Lewis: Islands Book Trust, 2012, dd.63-69.

 Film agus telebhisean 
Seachd, 2007
Grampian TV
BBC ALBA
Agus grunn phrògraman agus iomairtean eile

 Pàipearan-naidheachd agus irisean 
Am Pàipear Beag, colbh Gàidhlig, 2005+
An Gàidheal Ùr, colbh Gàidhlig, 2005- Màrt 2009
An t-Albannach, 2001 agus 2003
Gath 2005-2007
Agus grunn phàipearan-naidheachd agus irisean eile

Ceanglaichean a-mach
 Làrach-lìn aig Aonghas Pàdraig Caimbeul
 Làrach-lìn aig Invisible Islands (Beurla)
 Internet Movie Database: Angus Peter Campbell (Beurla)

Roinn-seòrsa:Sgrìobhadairean Gàidhlig
Roinn-seòrsa:Bàird Ghàidhlig
Roinn-seòrsa:Cleasaichean Gàidhlig
Roinn-seòrsa:Sgrìobhadairean an t-Sabhail
Roinn-seòrsa:Uibhistich
Caimbeul, Aonghas Pàdraig